Ondersoek ná ma by kliniek se hek kraam(Foto: pixabay) Die Tshwane-gesondheidsdistrik stel ondersoek in nadat ŉ vrou Maandag by die hek van die Stanza Bopape-kliniek in Pretoria moes kraam. “Die pasiënt beweer sy is aangesê om na die Mamelodi-hospitaal te gaan sonder dat sy eers ondersoek is,” lui ŉ verklaring van die Gautengse departement van gesondheid. “Op pad daarheen, net buite die kliniek, het sy besef dat sy nie by die hospitaal gaan uitkom voordat die baba gebore word nie. Sy het ongelukkig by die hek gekraam terwyl sy na die kliniek probeer terugstap het.” Mothomone Pitsi, hoofdirekteur van die Tshwane-gesondheidsdistrik, het die pasiënt reeds ontmoet en die omstandighede rakende die voorval probeer bepaal. Hy het gesê hy betreur die voorval. “Dit is onaanvaarbaar dat die pasiënt nie ondersoek is nie en in haar toestand net weer weggestuur is. Selfs in omstandighede waar pasiënte as hoërisikogevalle geïdentifiseer word en sorg op die hoogste vlak benodig, word hulle nie net weggestuur nie,” het Pitso gesê. Hy het die pasiënt, haar familie en die publiek om verskoning gevra en aangekondig dat ŉ ondersoek na die voorval gedoen gaan word. “Die span gaan na verwagting binne ŉ maand terugvoer gee en voorstelle maak oor die pad vorentoe,” het die departement gesê. Maandag se voorval is net die jongste van verskeie voorvalle waar pasiënte na bewering swak behandeling by staatshospitale of -klinieke ontvang het. Maroela Media het vroeër berig oor Martha Marais, ŉ 76-jarige oumagrootjie, wat ŉ nag lank met haar hande agter haar rug onder ŉ stoel in ŉ hospitaalgang van die Mamelodi-hospitaal vasgemaak is. Verlede maand het Tasneem Motara, LUR van infrastruktuurontwikkeling in Gauteng, ŉ taakspan van haar departement en die provinsiale departement van gesondheid na die Steve Biko- akademiese hospitaal in Pretoria gestuur ná verskeie klagtes oor probleme by die onkologiesaal. Die Tembisa-hospitaal in Gauteng moes onlangs ook vure doodslaan nadat dit aan die lig gekom het dat ernstige siek pasiënte toegelaat word, al is sale reeds oorvol. Woedende sosialemediagebruikers het uitgevaar nadat foto’s van oorbevolking by die hospitaal aan die lig gekom het. Die foto’s wys onder meer ŉ oorvol kraamsaal waar personeel in ŉ stadium na 192 pasiënte moes omsien in die saal wat geskik is vir slegs 51 pasiënte.